Diari Oficial de la Generalitat Valenciana


Sumari del DOGV 6500, del 12-04-2011 (2011/4317)

ORDRE 16/2011, de 8 d'abril, de la Conselleria d'Indústria, Comerç i Innovació, per la qual es regulen les ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6500

Data del DOGV
:   12-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4317


Data del document
:   08-04-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 16/2011, de 8 d'abril, de la Conselleria d'Indústria, Comerç i Innovació, per la qual es regulen les ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2011. [2011/4317]  
L'actual conjuntura econòmica aconsella a les administracions públiques incrementar els esforços per a plantejar mesures coordinades per a oferir una resposta global i concentrar els seus objectius en el creixement i l'ocupació, tenint com a referències permanents la cohesió social i el desenvolupament sostenible, en línia amb l'Estratègia de Lisboa i el Pla de Recuperació de l'Economia adoptat per la Comissió el mes de novembre de 2008.  
L'economia valenciana, en sintonia amb l'espanyola i l'europea, participa tant en les conseqüències de la crisi com en les mesures per a detenir-la amb avantatge. Per això, i complementant les ajudes que ha posat en marxa el Consell, la Conselleria d'Indústria, Comerç i Innovació, conscient del paper protagonista que han de tenir les entitats locals en l'ordenació comercial del seu territori i, per tant, en la gestió d'actuacions que dinamitzen l'economia i el conjunt del teixit empresarial valencià, ha considerat necessari establir una convocatòria d'ajudes específica per als ens locals que, en la mateixa línia que anys anteriors, pretenen, d'una banda estimular l'economia i l'ocupació, i d'una altra, consolidar el comerç local i les àrees urbanes, alhora que es reforcen les condicions urbanes i les xarxes de cooperació i informació per al millor desenvolupament del teixit comercial valencià. Per això, l'especial importància d'incidir en l'adopció de mesures que faciliten l'accessibilitat i promoguen la sostenibilitat social i mediambiental en el marc d'una economia equilibrada i responsable.  
  
Així mateix, i per complir el que s'ha establit en l'article 45 de la Llei de la Generalitat 8/1986, de 29 de desembre, d'Ordenació del Comerç i Superfícies Comercials, esta ordre establix un marc de suport a les accions que desenvolupen les entitats locals a fi d'elevar els nivells de formació i informació dels professionals de les empreses comercials, per continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana, en general, i d'eixos municipis, en particular, unes empreses comercials capaces de satisfer eficientment les seues demandes.  
Finalment, i per complir el que s'ha disposat en l'apartat 4 de l'article 7 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes previstes en la present ordre no són incompatibles amb el mercat comú i, per tant, no estan subjectes a la notificació prevista en l'article 108 del Tractat de Funcionament de la Unió Europea, en no reunir tots els requisits de l'article 107 del mateix tractat, ja que no impliquen un benefici per a empreses. Les ajudes van dirigides al finançament d'activitats d'interés públic portades a cap per entitats locals que no impliquen l'exercici d'una activitat econòmica, en el sentit d'oferta de béns i servicis, destinada a la consecució d'un benefici, ni comporten un avantatge econòmic a favor d'empreses o entitats que puguen falsejar la competència en els intercanvis comercials entre els estats membres.  
  
Per això, i en virtut de les facultats que m'atorguen l'article 28 de la Llei 5/1983, de 30 de desembre, de Consell, i l'article 47 del text refós de la Llei d'Hisenda Pública de la Generalitat,  
  
  
ORDENE  
  
TÍTOL I  
Disposicions generals  
  
Article 1. Objecte i accions susceptibles de suport  
1. L'objecte de la present ordre és establir les bases reguladores i realitzar la convocatòria de concessió d'ajudes a ens locals per a les actuacions derivades de l'aplicació del Pla de Competitivitat del Comerç Urbà per a l'exercici 2011.  
2. Les accions susceptibles de suport són les establides en esta ordre per a cada tipus d'ajuda i s'ajustaran al que s'ha disposat en els apartats següents:  
a) L'execució de les accions podrà iniciar-se des de l'1 de gener de 2011, llevat de les previstes en el capítol I i en l'article 26 del capítol III del títol II, que no podran iniciar-se amb anterioritat a la presentació de la sol·licitud.   
b) Les ajudes previstes en esta ordre podran aconseguir una intensitat de fins el 100 per cent del pressupost elegible, amb els límits per expedient que puguen establir-se per a cada tipus d'ajuda.  
c) Serà subvencionable l'IVA satisfet per l'adquisició de béns o servicis que forme part del cost de l'acció susceptible de suport, sempre que no siga susceptible de recuperació o compensació.   
d) Es podrà subcontractar l'activitat objecte de la subvenció fins al 100 per cent. En tot cas, haurà de complir-se la normativa que hi siga aplicable, en matèria de contractació pública.  
e) Les ajudes podran ser compatibles amb altres per a la mateixa finalitat, sempre que la quantia de totes estes no supere el cost de l'activitat subvencionada.  
  
Article 2. Beneficiaris  
1. Podran ser beneficiaris de les ajudes regulades en la present ordre les entitats locals de la Comunitat Valenciana.  
2. Els beneficiaris no podran estar sotmesos a les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, General de Subvencions.  
  
Article 3. Sol·licituds i terminis  
1. S'haurà de presentar una sol·licitud amb el seu annex corresponent, en imprés normalitzat, per cada una de les ajudes sol·licitades. Estos documents podran obtenir-se en la pàgina web de la Generalitat () a partir de la publicació d'esta convocatòria.  
2. Les sol·licituds es presentaran en els corresponents serveis territorials de Comerç, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Així mateix, es podrà fer la presentació telemàtica de les sol·licituds i per a això s'accedirà al Catàleg de servicis públics interactius de la Generalitat accessibles a través de: i se seleccionarà el servici corresponent. Per poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica.  
  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada en el termini més breu possible dins de l'establit en l'apartat 5 d'este article.  
3. Les sol·licituds hauran d'anar acompanyades, a més de la documentació que per a cada una de les ajudes s'establix concretament en l'articulat d'esta ordre, dels documents que a continuació s'indiquen:  
  
a) Memòria firmada, descriptiva de l'actuació per a la qual se sol·licita l'ajuda, i pressupostos detallats per partides. La memòria haurà d'incloure tots aquells aspectes que, per a cada tipus d'ajuda, han d'especificar-se d'acord amb el que s'ha disposat en l'articulat d'esta ordre.  
b) Autorització expressa a la Conselleria d'Indústria, Comerç i Innovació perquè esta comprove les dades d'identitat del representant legal del sol·licitant o persona en qui delegue, de conformitat amb la legislació de règim local i d'acord amb el que establix en el Decret 165/2010, de 8 d'octubre, del Consell, pel qual es determinen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat. Les entitats locals hauran d'aportar, així mateix, documentació acreditativa i identificadora d'estes i del nomenament del representant legal, o poder de representació de la persona en qui es delegue. En el cas que la documentació haguera sigut aportada anteriorment i no haguera experimentat cap variació, serà suficient el certificat del secretari de l'entitat acreditatiu que no s'ha produït cap canvi en la documentació identificadora de l'entitat, i de la vigència del nomenament de l'alcalde president o de qui tinga la representació en la data de presentació de la sol·licitud.   
  
c) Certificat o còpia de l'acte/acord de l'òrgan competent en el qual s'indique la voluntat de sol·licitar la subvenció.   
d) Certificat del secretari o l'interventor de l'entitat sol·licitant sobre el caràcter no compensable o no recuperable de l'IVA suportat en l'actuació per a la qual se sol·licita subvenció.  
e) Dades de domiciliació bancària segons model vigent. Si el compte bancari no ha sigut utilitzat mai en les relacions amb esta conselleria, s'haurà d'aportar fitxa de manteniment de tercers i certificat bancari acreditatiu de la titularitat. Altrament, s'haurà d'indicar el número del compte anteriorment utilitzat i donat d'alta a estos efectes.  
f) Declaració responsable de no haver rebut ni sol·licitat altres subvencions o ajudes per a la mateixa finalitat o, si és el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida i la normativa en què s'empara.  
g) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a l'acabament del procediment.   
h) En el cas d'ajudes a la inversió, programa d'actuació que garantisca l'execució en este exercici.  
i) Si és el cas, documentació acreditativa de les circumstàncies rellevants per a la valoració de l'expedient.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
5. El termini de presentació de sol·licituds serà el comprés des de l'endemà de la publicació de la present ordre fins al dia 5 de maig de 2011, ambdós inclusivament.  
  
Article 4. Tramitació i resolució del procediment  
1. La Direcció General de Comerç i Consum, òrgan instructor del procediment, podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la Conselleria d'Indústria, Comerç i Innovació dictarà resolució de concessió de l'ajuda, en què es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute un determinat percentatge del projecte i per a la justificació del compliment d'altres condicions.  
  
Article 5. Resolució de concessió d'ajudes  
El procediment de concessió de les subvencions es tramitarà en règim de concurrència competitiva, que es farà mitjançant comparació de les sol·licituds presentades, a fi d'establir una prelació entre estes, d'acord amb els criteris de valoració que s'establisquen per a cada ajuda en la present ordre. No obstant això anterior, no caldrà fixar un ordre de prelació entre les sol·licituds presentades que reunisquen els requisits establits en el cas que el crèdit consignat en la convocatòria fóra suficient, atenent el nombre de sol·licituds una vegada finalitzat el termini de presentació.  
1. En cas d'empat, tindrà preferència en l'adjudicació l'entitat que haja obtingut major puntuació en el primer dels criteris de valoració previstos en esta ordre per a l'ajuda corresponent; si continua l'empat, es resoldrà per la major puntuació obtinguda en els criteris successius.  
  
2. El termini màxim per a resoldre les sol·licituds que es formulen per a la concessió de les ajudes que poden establir-se serà de tres mesos, comptats des de la data de la finalització del termini de presentació de sol·licituds.  
3. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es faran utilitzant mitjans electrònics, sempre que la sol·licitud de subvenció s'haja presentat telemàticament o en cas que l'interessat haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició, a través del portal de tramitació telemàtica (), on es podrà accedir a les notificacions efectuades, i se n'acusarà recepció de la lectura.  
  
5. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
6. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
  
Article 6. Resolució d'incidències  
1. La directora general de Comerç i Consum, per delegació del conseller d'Indústria, Comerç i Innovació, resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
  
- Renúncies.  
Es delega també expressament en la directora general de Comerç i Consum la correcció, si és el cas, dels errors que puguen produir-se en la concessió de les ajudes.  
2. Les modificacions que tinguen lloc com a conseqüència de la resolució d'incidències no podran comportar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
  
Article 7. Control de les accions  
1. La Direcció General de Comerç i Consum efectuarà el control i el seguiment de les accions a través de les comprovacions que considere necessàries.   
2. La Direcció General de Comerç i Consum, en els casos en què ho estime procedent, podrà designar personal tècnic perquè col·labore en l'execució o en la direcció tècnica de les accions. Així mateix, el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu qualsevol circumstància rellevant per a l'execució del projecte.  
  
  
Article 8. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost aprovat i en els termes fixats per a la concessió de l'ajuda; també serà admissible la realització de pagaments parcials, d'acord amb el que s'ha establit en les esmentades resolucions de concessió.  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o de les fases previstes, i en tot cas fins al 10 de novembre de 2011, llevat que per circumstàncies concurrents s'establisca un termini distint en la resolució de concessió de l'ajuda, hauran de justificar el compliment de les condicions imposades i la consecució dels objectius previstos en l'acte de concessió, mitjançant la presentació dels documents següents:  
a) Certificat expedit per l'interventor o secretari de la corporació, que incloga una relació detallada de les actuacions realitzades a què dóna suport esta subvenció, amb indicació de cada una de les despeses incorregudes (amb identificació del creditor i el document, l'import, la data d'emissió i la data de pagament a càrrec del pressupost municipal), així com una declaració acreditativa de la realització de l'activitat i el compliment de les condicions, i la finalitat de la subvenció.  
b) En les subvencions per a inversions que hagueren necessitat projecte tècnic per requerir-ho la naturalesa de l'actuació i/o tractar-se d'inversions en obra civil l'import de les quals siga igual o superior a 50.000 euros, més IVA, es presentarà una còpia del projecte supervisat, que haurà de sotmetre's a informe de l'Oficina de Supervisió de Projectes o de tècnics designats per la Conselleria, acompanyat dels certificats parcials d'obra amb les factures corresponents i l'acta de recepció.  
  
c) Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, així com una mostra gràfica de la instal·lació de tanques o cartells, en cas d'ajudes a la inversió en obres.  
d) En les subvencions a estudis i projectes d'actuació es presentarà una còpia d'este.  
e) Certificat expedit pel secretari o interventor de la corporació, acreditatiu de l'import, la procedència i l'aplicació dels fons propis i d'altres ajudes o ingressos amb els quals, a més de la subvenció, hagen sigut finançades les actuacions.  
  
Article 9. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
  
c) Sotmetre's a la legislació vigent en matèria de contractació en el sector públic.  
d) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
e) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
f) En el cas d'ajudes a la inversió, el beneficiari haurà de destinar l'ajuda a la finalitat per a la qual es concedix la subvenció durant un període de cinc anys, en els termes previstos en l'article 31 de la Llei 38/2003, de 17 de novembre, General de Subvencions.  
g) Fer constar, de manera explícita en la difusió de les accions subvencionades, el suport de la Conselleria d'Indústria, Comerç i Innovació i, si és el cas, del corresponent organisme europeu. Quan s'efectuen obres, durant l'execució d'estes això anterior es materialitzarà també mitjançant la instal·lació de tanques o cartells.   
h) Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
  
Article 10. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i els terminis establits en la resolució, l'execució inadequada de part de l'acció, l'execució parcial o per menor import de la despesa aprovada, la insuficient justificació de part de la despesa i les inversions presentades en la memòria inicial, o la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen els límits establits, podrà originar-ne la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no-execució o la falta de justificació de la realització d'esta en els terminis establits a l'efecte, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
  
  
Article 11. Càlcul de la subvenció  
La subvenció per a les accions previstes en esta ordre es calcularà mitjançant l'aplicació del percentatge que corresponga en aplicació del règim de concurrència competitiva, arredonit a l'últim euro sencer, dins dels límits establits en els títols i capítols corresponents.  
  
  
TÍTOL II  
Potenciació de centralitats comercials urbanes  
  
CAPÍTOL I  
Accions en equipaments comercials municipals  
  
Secció primera  
Disposicions comunes  
  
Article 12. Condicions específiques de les accions  
1. No es tindran en consideració, a efectes del càlcul de la inversió susceptible de suport, en cap dels conceptes reflectits en este capítol, les despeses de reparació o substitució, llevat que siguen conseqüència de la realització d'altres inversions considerades susceptibles de suport. Així mateix, no seran susceptibles de suport les inversions en modernització o creació d'infraestructures que no tinguen repercussió en l'activitat comercial.  
2. No podrà concedir-se, per a la mateixa finalitat, ajudes a equipaments i espais urbans subvencionats i que hagen assolit els límits reflectits en este capítol en el termini de cinc anys, inclòs el de vigència d'esta ordre, llevat que les inversions proposades formen part d'un projecte més ampli i siguen necessàries per a aconseguir la homogeneïtzació de l'entorn urbà en el qual s'actua.  
3. Als efectes del que s'ha establit en este capítol, es consideraran susceptibles de suport les despeses externes en honoraris de redacció de projecte i direcció d'obres, si és el cas.  
4. El finançament no podrà superar, si és el cas, l'import real d'execució de la inversió, fins al límit màxim derivat del pressupost d'adjudicació incrementat amb l'import de l'Impost sobre el Valor Afegit.  
  
5. En tot cas les actuacions es faran mitjançant projectes complets, és a dir, que encara que ampliable i millorable en el futur, siga ja totalment suficient per a la seua aplicació, funcionament o ús.  
Article 13. Criteris d'avaluació   
Per a la concessió de les subvencions es tindran en compte els criteris objectius següents que serviran de base per a adoptar la resolució:  
  
1. Segons la destinació de l'actuació:  
Actuacions previstes en l'article 15.1: 20 punts.  
Actuacions previstes en els articles 15.2, 16.1 i 17: 17 punts.  
Actuacions previstes en els articles: 15.3 i 16.2: 14 punts.  
Actuacions previstes en l'article 15.5 i punt 6: 12 punts.  
Actuacions previstes en l'article 15.4: 8 punts.  
2. Percentatge d'activitat comercial, respecte al total d'activitats econòmiques, en l'entorn o recinte en què es pretén actuar: fins a 10 punts.  
3. Trajectòria del sol·licitant en convocatòries anteriors: fins a 10 punts.  
Als efectes d'este article, s'entendrà per activitat econòmica qualsevol de les establides almenys en planta baixa (excepte les ubicades en mercats i galeries comercials) i amb ànim de lucre, i per activitat comercial les compreses en la secció G de la classificació nacional d'activitats econòmiques 2009, excloses les de reparació, manteniment i intermediació, segons el Reial Decret 475/2007, de 13 d'abril, pel qual s'aprova la classificació nacional d'activitats econòmiques 2009.  
  
  
Article 14. Documentació complementària  
A més de la documentació general esmentada en el títol I de la present ordre, la sol·licitud haurà d'anar acompanyada del següent:  
- Pressupostos externs, projecte tècnic i informe de supervisió municipal o, si encara no se'n disposa, memòria valorada amb mesuraments desglossats per partides i amb preus unitaris, acompanyada dels plans suficients per a definir la proposta.  
- Documentació que acredite la disponibilitat del sòl o local, si es pretén la materialització d'inversions.  
- Document gràfic sobre l'estat actual, si es pretén la materialització d'inversions.  
- Relació d'activitats econòmiques, titulars i situació que s'ubiquen en l'entorn/recinte en el qual es planteja actuar.  
- Informe tècnic o certificació que acredite el compliment, en l'actualitat o amb les inversions plantejades, de la normativa vigent en matèria higienicosanitària, si es pretén suport per a inversions en equipaments en els quals es realitza activitat comercial alimentària.  
- Informe tècnic o certificació que acredite un nivell d'accessibilitat adequat, si es pretén la materialització d'inversions.  
- Pla, proposta d'actuació, estudi previ o metodologia prevista en aquelles ajudes que ho requerisquen, que en tot cas haurà de ser realitzat per empreses o institucions externes a l'entitat sol·licitant.  
- Certificació municipal que acredite el nombre d'habitants censats en el municipi.  
- Acreditació del nivell de reconeixement de "mercat excel·lent" o petició, juntament amb el pla de millora aprovat per la Fundació Valenciana de la Qualitat.  
  
  
Secció segona  
Actuacions en mercats municipals i el seu entorn  
  
Article 15. Accions susceptibles de suport, quantia i condicions de les ajudes  
Les ajudes consistiran en la concessió de subvencions per a la realització de les accions següents, amb els límits que s'assenyalen:  
Per a la implantació, modernització, ampliació, trasllat, equipament, desenvolupament del segell de qualitat «mercat excel·lent», adequació de l'entorn o elaboració d'estudis que definisquen les inversions a realitzar en els mercats municipals de caràcter fix i predominantment alimentari:  
1. Realització de les actuacions següents, incloses en el pla de millora aprovat per a cada mercat per la Fundació Valenciana de la Qualitat, a aplicar en els mercats detallistes municipals de la Comunitat Valenciana per a accedir al segell «mercat excel·lent» o per a avançar en els nivells del segell:  
a) La realització d'inversions en equipament, instal·lacions i obra civil o en qualsevol altre bé moble inclòs en el pla de millora. Límit de l'ajuda: 245.000 euros.  
b) Despeses corrents en matèria de personal, consumibles, material informatiu i promocional, jornades informatives i de sensibilització, contractació de servicis externs, elaboració d'auditories i seguiment d'estes, manteniment de sistemes informàtics específics, o en qualsevol altre concepte inclòs en el pla de millora. Límit de l'ajuda 40.000 euros.  
2. Fins a 15.000 euros per a la redacció d'un estudi que, després de l'anàlisi prèvia de la situació de partida i l'estudi de necessitats actuals i futures, determine les inversions i accions a desenvolupar per a aconseguir un funcionament viable, sense noves inversions, a mitjà termini. Este projecte haurà de determinar, almenys:  
- Diagnòstic suficient del balanç de partida entre oferta i demanda.  
  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament, en conjunt, en relació amb el seu entorn.  
- Proposta de manual d'imatge de l'equipament que afecte almenys totes les zones comunes.  
- Proposta raonada i concreta sobre els punts següents:  
- Punts de venda a mantenir, mix comercial i distribució d'estos després de la inversió en l'equipament, tenint en compte en la reorganització de l'espai la concentració de l'oferta i la creació de nous servicis.  
- Instruments legals que en regulen el funcionament d'acord amb les inversions a realitzar, així com l'ús i el manteniment posterior, amb definició del sistema de gestió a seguir amb la participació dels comerciants.  
- Accions complementàries a desenvolupar per a assegurar la viabilitat de la inversió: formació, promoció comercial, implantació de nous servicis, etc.  
- Inversions a realitzar quant a: obra civil, equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades es faran tenint en compte l'activitat econòmica a desenvolupar en estos equipaments comercials i el seu manteniment futur.  
Si, a més, inclou l'estudi de consum energètic de les instal·lacions del mercat, de manera que amb les inversions que es plantegen se satisfacen els nivells de confort adequats per a l'activitat comercial que es desenvolupa en el mercat, la subvenció podrà arribar al límit de 20.000 euros, i en el cas que es tracte únicament este punt, la subvenció serà de fins a 6.000 euros.  
3. Fins a 245.000 euros, per a les inversions a realitzar com a conseqüència d'un estudi prèviament realitzat (que haurà d'aportar-se en cas que no estiga en poder de la Conselleria) que complisca almenys els requisits esmentats en el punt 2 d'este article.  
4. Fins a 125.000 euros, per a les inversions en obra civil, equipament o instal·lacions sempre que no es complisquen els requisits fixats en el punt anterior. Si hi ha estudi previ i este ha sigut subvencionat per esta conselleria, seran susceptibles de suport únicament aquelles inversions que no entren en contradicció amb les especificacions contingudes en este, ni dificulten o condicionen la seua aplicació futura.  
5. Fins a 240.000 euros per a l'adequació a l'ús preferent de vianants de l'entorn dels mercats municipals que unifique el nivell de vorera i calçada en els trams dels carrers on s'ubica l'edifici del mercat, tracte i regule l'ús dels espais destinats a emmagatzematge de residus, càrrega i descàrrega, accés residents, etcètera. En este cas, també es considerarà susceptible de suport el mobiliari urbà i l'enllumenat.  
  
6. Fins a 125.000 euros per a la realització d'inversions destinades a eliminar els contenidors de residus del mercat ubicats en l'exterior, per altres sistemes amb un menor impacte ambiental, i alliberar així espai públic.  
  
  
  
  
  
Secció tercera  
Propostes d'actuació en infraestructures de venda no sedentària  
  
Article 16. Accions i quanties susceptibles de suport  
Per a l'adequació de les infraestructures específiques per a l'exercici de la venda no sedentària, es fixen els suports següents:  
1. Fins a 8.000 euros per a la definició d'un estudi que especifique les inversions a realitzar en mercats de venda no sedentària que es facen de forma periòdica (almenys setmanal) en els centres urbans.   
El projecte haurà de preveure, almenys, els aspectes següents:  
- Grandària i composició de l'oferta.  
- Ubicació i distribució d'esta.  
- Definició dels llocs i de les característiques que haurà de complir l'espai en què s'ubique.  
- Determinació de les inversions necessàries per al desenvolupament harmònic i ordenat de l'activitat comercial.  
- Definició de les inversions complementàries com instal·lació elèctrica, lavabos i altres aspectes vinculats a l'activitat.  
- L'activitat exercida en estos mercats no podrà estar vinculada a activitats sectorials, períodes festius o celebracions específiques.  
  
2. Fins a 70.000 euros per a les inversions vinculades directament a l'activitat comercial, a efectuar com a conseqüència d'un estudi prèviament realitzat que complisca els requisits fixats en l'apartat anterior (que haurà d'aportar-se en cas que no estiga en poder de la Conselleria).  
  
  
Secció quarta  
Propostes d'actuació en comerç rural  
  
Article 17. Accions i quanties susceptibles de suport  
Les ajudes aniran destinades a la realització de les següents actuacions específiques en municipis o nuclis de població del medi rural de la Comunitat Valenciana, amb un límit de 65.000 euros, en cada cas:  
  
1. Inversions necessàries per a la implantació i/o adaptació funcional de l'espai on es pretenga desenvolupar l'activitat de venda que incloga productes d'alimentació de caràcter no sedentari, amb especial atenció a la dotació de servicis comuns com subministrament d'aigua, d'energia elèctrica etc. i totes les inversions que siguen necessàries perquè l'activitat d'alimentació fresca es desenvolupe en una estructura permanent, amb estricte compliment de totes les reglamentacions que s'hi apliquen, així com en condicions competitives quant a imatge i instal·lacions.   
  
2. Adequació de local comercial i el seu equipament per a destinar-lo a la venda d'alimentació, sempre que no hi haja oferta comercial concurrent en la població.  
Per a les inversions previstes en el punt 1 serà requisit necessari que la població siga inferior a 3.000 habitants, i a 500 per a les fixades en el punt 2.  
Els equipaments previstos en el punt 1 anterior podran tenir caràcter mixt i dedicar-se fora de l'espai o horari comercial a altres usos com ara restauració, oci, cultura-  
  
  
CAPÍTOL II  
Promoció de fires comercials de la Comunitat Valenciana  
  
Article 18. Requisits del beneficiari  
Podran acollir-se a les ajudes contingudes en este capítol les entitats locals que organitzen fires comercials locals i comarcals, sempre que complisquen els requisits establits en l'article 7 del Decret 40/1998, de 31 de març, del Govern Valencià sobre Fires Comercials de la Comunitat Valenciana.  
  
Article. 19 Accions i quanties susceptibles de suport  
1. Les ajudes es destinaran a atendre les despeses derivades de les següents accions de promoció del certamen o manifestació firal, amb un límit de 18.000 euros, i sempre que el pressupost mínim elegible supere els 3.000 euros:  
a) Lloguer i, si és el cas, muntatge i desmuntatge de les instal·lacions fixes o mòbils necessàries per a la realització del certamen o la manifestació firal.  
b) Publicitat en mitjans de comunicació (premsa, ràdio, televisió, Internet i suports publicitaris fixos i mòbils).  
c) Disseny, producció i edició de cartells, catàlegs, fullets, revistes i logotips de la fira.  
d) Retolació, senyalització i contractació de servicis de megafonia.  
  
e) Servicis de vigilància, seguretat i neteja.  
2. S'exclouen com a despeses susceptibles de suport les derivades de la creació i el desenvolupament de pàgines web i qualssevol altres conceptuades com inversió.  
Així mateix, no es considerarà despesa subvencionable la imputació de costos de personal propi que amb motiu de l'organització del certamen o manifestació firal haja assumit l'entitat organitzadora.  
3. No serà considerada activitat subvencionable, als efectes de les ajudes regulades en este capítol, qualsevol manifestació que sota la denominació de fira, empare activitats populars, socials, mostres d'estocs, d'oportunitats, així com mercats medievals i qualsevol altra activitat que segons el criteri de la Comissió de Suports a la Comercialització no contribuïsca a la dinamització comercial de la localitat o la seua comarca.  
  
Article 20. Criteris d'avaluació  
Per a la concessió de les ajudes sol·licitades es valoraran els criteris que s'especifiquen a continuació:   
1. L'evolució de la manifestació firal, que haurà de ser justificada i desenvolupada degudament en la memòria: de 0 a 30 punts.  
2. Trajectòria i actuació del sol·licitant en convocatòries anteriors: de 0 a 30 punts.  
3. Incidència territorial de l'exposició o manifestació firal: de 0 a 20 punts.  
4. Nombre i proximitat geogràfica dels expositors: de 0 a 20 punts.  
  
  
Article 21 Documentació complementària  
A més de la documentació general esmentada en el títol I d'esta ordre, la sol·licitud haurà d'anar acompanyada d'una declaració responsable descriptiva de l'última manifestació firal organitzada per l'entitat sol·licitant.  
  
  
CAPÍTOL III  
Agències per al Foment de la Innovació Comercial. AFIC  
  
Article 22. Beneficiaris de les ajudes   
Podran ser beneficiaris de les ajudes regulades en este capítol les entitats locals de la Comunitat Valenciana integrades en la Xarxa d'Agències per al Foment de la Innovació Comercial (AFIC), sempre que complisquen els requisits d'acreditació o adhesió de l'agència que per a cada modalitat d'ajuda s'establix.  
Les AFIC acreditades podran optar a les ajudes previstes en els articles 24, 25 i 26 i les AFIC adherides a les previstes en l'article 28.  
  
Article 23. Agències acreditades  
Es consideraran agències acreditades als efectes d'esta ordre aquelles que en la data del tancament de presentació de sol·licituds de la present convocatòria tinguen en vigor l'acreditació per la Generalitat en el marc del Decret 233/2009, de 18 de desembre, del Consell, pel qual es regula la incorporació i acreditació de les agències per al Foment de la Innovació Comercial.  
  
Article 24. Accions i quanties susceptibles de suport per a despeses corrents  
Seran susceptibles de suport les actuacions que s'indiquen a continuació, generades per l'AFIC acreditada l'objecte de les quals siga el foment de la innovació, la utilització de les noves tecnologies, la qualitat i l'excel·lència en el servici i la prestació de servicis d'assistència tècnica al comerç:   
a) Manteniment de l'estructura administrativa.  
b) Implantació i actualització de la marca AFIC.  
c) Coordinació i realització d'actuacions de promoció de les àrees comercials urbanes.  
d) Actualització i manteniment de programes i eines telemàtiques de gestió.  
e) Despeses generades pel personal tècnic AFIC relacionades amb l'assistència a accions tècniques i formatives d'interés per al sector comercial.  
f) La realització de sessions de treball i jornades informatives generades com a Xarxa AFIC, així com les despeses de transport, allotjament i manutenció que amb ocasió de les sessions i reunions originen els assistents.   
g) Benchmarking en bones pràctiques: destinat a activitats que generen desplaçaments del personal tècnic AFIC que donen a conéixer bones pràctiques comercials que estiguen implantades, amb èxit contrastat, en altres ciutats o països.  
El total de subvencions pels conceptes d'este article tindrà un límit màxim de 24.000 euros; i es fixa el límit màxim de subvenció per al concepte a) en 12.000 euros.   
Per a la realització de les actuacions previstes en els punts b) i c) s'haurà de respectar, en tot cas, el contingut del Manual d'identitat corporativa de la Xarxa AFIC.  
  
Article 25 Accions i quanties susceptibles de suport per a la realització de cursos de formació  
Es podran concedir ajudes a les entitats locals que compten amb AFIC acreditada, per a la realització de cursos de formació sobre matèries de gestió, administració, innovació, investigació i distribució comercial, de caràcter intensiu, dirigits a les persones que desenvolupen tasques de gestió, o direcció en matèria de comerç en ens locals o en associacions empresarials, que hauran d'incloure experiències formatives d'ensenyament a distància i tenir una duració mínima de 25 hores. Estes ajudes podran arribar com a màxim a la quantitat de 24.000 euros.  
1. Conceptes subvencionables:   
Els conceptes subvencionables per la realització d'estes accions i els percentatges màxims que es poden aconseguir sobre el total del cost elegible seran els següents:  
a) Professorat: fins un 65 per cent.  
b) Material didàctic: fins un 20 per cent.  
c) Direcció i coordinació: fins un 25 per cent.  
d) Despeses de desplaçament i allotjament: fins un 40 per cent.   
2. Requisits i documentació complementària:  
a) S'haurà de presentar, juntament amb la sol·licitud, memòria que contindrà les característiques de l'acció formativa que desenvoluparà que, almenys, inclourà:  
- Programa formatiu, col·lectiu a què es dirigix, objectius que es perseguixen, localitat, dates previstes de realització del curs, nombre d'hores lectives, relació de professorat amb currículum i nombre previst d'alumnes.  
b) En la justificació de la subvenció, a més de la documentació a què es referix l'article 8 d'esta ordre, els beneficiaris hauran de presentar:  
  
- Relació nominativa dels alumnes, amb el número de DNI.   
- Declaració responsable sobre la relació existent entre l'alumne i l'entitat local o, si és el cas, associació empresarial corresponent, per mitjà de contracte de treball, nòmina etc.  
- Fulls de control d'assistència.  
c) En la justificació de les despeses del professorat, que haurà de ser sempre personal alié a l'entitat organitzadora, hauran de constar-ne les dades identificadores, les hores impartides i l'import corresponent.  
  
d) Quan la direcció i coordinació del curs siga assumida per l'entitat organitzadora, en cap cas es podrà tenir en consideració, a efectes de justificació, les despeses imputables a personal propi o de funcionament ordinari d'esta.  
  
Article 26. Accions i quanties susceptibles de suport per a la realització i actualització de Plans d'Acció Comercial  
1. Es podran concedir ajudes a les entitats locals que compten amb AFIC acreditades per a la realització i, si és el cas, actualització de plans d'acció comercial que tinguen com a àmbit el sector comercial del municipi o municipis de l'àmbit d'influència de l'agència, i com a objecte l'anàlisi, el diagnòstic i la determinació d'inversions a desenvolupar en actuacions territorials d'inspiració comercial, que no podran superar un import màxim de 30.000 euros.  
  
2. Els estudis hauran de ser realitzats per empreses o institucions externes a l'entitat sol·licitant i no podran ser iniciats amb anterioritat a la presentació de la sol·licitud. En estos s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinents que hagen de ser incorporats a les estratègies globals de l'entitat.  
  
3. La memòria descriptiva de l'estudi haurà d'incloure necessàriament la precisió dels objectius perseguits, les accions a desenvolupar, la duració, el pressupost detallat de l'activitat proposada, així com els mitjans i la metodologia a utilitzar i els resultats esperats.  
  
Article 27. Agències adherides  
Es consideraran agències adherides aquelles agències per al Foment de la Innovació Comercial que en la data del tancament de presentació de sol·licituds d'esta convocatòria no tinguen en vigor l'acreditació de la Generalitat en el marc del Decret 233/2009, de 18 de desembre, del Consell, pel qual es regula la incorporació i acreditació de les agències per al Foment de la Innovació Comercial.   
  
Article 28. Accions i quanties susceptibles de suport per a despeses corrents  
Seran susceptibles de suport les actuacions que s'especifiquen a continuació generades per l'AFIC adherida, l'objecte de les quals siga el foment de la innovació, la utilització de les noves tecnologies, la qualitat i l'excel·lència en el servici i la prestació de servicis d'assistència tècnica al comerç:   
a) Implantació i actualització de la marca AFIC.  
b) Coordinació i realització d'actuacions de promoció de les àrees comercials urbanes.  
c) Despeses generades pel personal tècnic AFIC relacionades amb l'assistència a accions tècniques i formatives d'interés per al sector comercial.  
d) Actualització i manteniment de programes i eines telemàtiques de gestió.  
El total de subvencions pels conceptes previstos en este article tindrà un límit màxim de 10.000 euros.   
Per a la realització de les actuacions previstes en els punts a) i b) s'haurà de respectar, en tot cas, el contingut del Manual d'identitat corporativa de la Xarxa AFIC.  
  
Article 29 Criteris d'avaluació per a accions que generen despeses corrents   
Per a la concessió de les ajudes sol·licitades es valoraran els criteris que s'indiquen a continuació:  
a) Trajectòria dels últims tres anys dins de la Xarxa AFIC: fins a 50 punts.  
b) Actuacions singulars en matèria de promoció, dinamització i innovació del comerç urbà realitzades en els tres exercicis immediatament anteriors al d'esta convocatòria: fins a 50 punts.  
c) Execució pressupostària de les subvencions per a agències AFIC rebudes en els últims tres anys: fins a 30 punts.  
d) Esforç inversor que es mesurarà posant en relació el pressupost presentat i el nombre de comerços en el seu àmbit territorial, segons dades del Registre d'Activitats Comercials (RAC) el 31.12.2010): fins a 20 punts.  
  
Article 30 Criteris d'avaluació per a la realització de cursos de formació   
Per a la concessió de les ajudes sol·licitades es valoraran els criteris que s'indiquen a continuació:  
a) Trajectòria dels últims tres anys dins de la Xarxa AFIC: fins a 25 punts.  
b) Execució pressupostària de les subvencions per a agències AFIC rebudes en els últims tres anys: fins a 25 punts.  
c) Qualitat de la proposta formativa i adaptació als objectius previstos: fins a 50 punts.  
  
Article 31 Criteris d'avaluació per a la realització de Plans d'Acció Comercial  
Per a la concessió de les ajudes sol·licitades es valoraran els criteris que s'especifiquen a continuació:  
a) Trajectòria dels últims tres anys dins de la Xarxa AFIC: fins a 25 punts.  
b) Execució pressupostària de les subvencions per a agències AFIC rebudes en els últims tres anys: fins a 25 punts.  
c) La qualitat de la proposta presentada, el grau de correlació amb les actuacions compreses en el Pla d'Acció Territorial del Comerç (PATECO) i les possibilitats d'aplicació de les conclusions de l'estudi a projectes en matèria d'ordenació o modernització del comerç del municipi: fins a 50 punts.  
  
  
DISPOSICIONS ADDICIONALS  
  
Primera  
1. La concessió de les ajudes previstes en esta ordre es finançarà a càrrec de la secció 11, programa 761.10, Ordenació i Promoció Comercial, i línies i imports globals màxims que a continuació es detallen:  
  
  
Capítol IV  
- Línia T5799, «Accions de millora de qualitat en el comerç», ajudes per a despeses corrents previstes en l'article 15.1.b) del capítol I del títol II, per un import global màxim de 100.000,00 euros.  
  
- Línia T5716, «Pla de promoció fires de la CV», ajudes previstes en l'article 19 del capítol II del títol II, per un import global màxim de 425.000,00 euros.  
- Línia T6913, «Xarxa d'agències per al foment de la innovació comercial», ajudes previstes en els articles 24 i 28 del capítol III del títol II, per un import global màxim de 881.000,00 euros.  
  
Capítol VII  
- Línia T0146, «Programa de millora de l'entorn comercial urbà: modernització infraestructures i actuacions urbanisme comercial».  
- Ajudes previstes en el capítol I del títol II, excepte les de despeses corrents establides en l'article 15.1.b), per un import global màxim de 900.000,00 euros.   
- Línia T7538, «Gestió i difusió del coneixement»:  
- Ajudes previstes en l'article 25 del capítol III del títol II, per un import global màxim de 75.000,00 euros.  
- Ajudes previstes en l'article 26 del capítol III del títol II, per un import global màxim de 125.000,00 euros.  
2. Els anteriors imports globals màxims, així com el termini de presentació de sol·licituds podran ser ampliats d'acord amb el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
  
Segona. Documentació en poder de l'administració   
1. En el supòsit que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar el número d'expedient, la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.  
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si no pot ser, l'acreditació per altres mitjans dels requisits a què es referix el document.  
Tercera. Cofinançament europeu   
1. Les ajudes previstes en la present podran estar cofinançades pel Fons Europeu de Desenvolupament Regional.  
2. En el cas d'ajudes cofinançades amb fons comunitaris, s'aplicarà el procediment establit en la present ordre, que s'haurà d'adequar a les especialitats i complir els requisits que, si és el cas, es determinen en relació amb estes.  
3. La publicitat de les esmentades ajudes haurà de realitzar-se d'acord amb la normativa comunitària en la matèria.  
  
  
DISPOSICIONS FINALS  
  
Primera  
Es faculta al secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 8 d'abril de 2011  
  
El conseller d'Indústria, Comerç i Innovació  
 i vicepresident primer del Consell,  
VICENTE RAMBLA MOMPLET